
DECISIÓ 12/04

Assumpte: Notícia sobre el descobriment de tallers de confecció il·legals, emesa el 24 de gener de 2004 a les 8.23 hores, per Ràdio Barcelona-2 (SER) 
1. El 24 de gener de 2004 una persona formula una reclamació per correu electrònic en relació amb el programa esmentat. La persona reclamant  considera que el tractament de la notícia, en què el periodista anomena “immigrants il·legals” un grup de persones és una forma de desqualificar, discriminar i injuriar les persones i pensa que no és correcte ni lingüísticament ni jurídicament. 

També manifesta que s’ha utilitzat un llenguatge discriminador acceptant un perjudici genèric que vulnera la recomanació 5a, del Consell de l’Audiovisual de Catalunya dirigida als professionals, sobre “el tractament informatiu de la immigració” així com el Codi Deontòlogic del Col·legi de Periodistes de Catalunya.  

2. El contingut de la notícia objecte de reclamació versa sobre el descobriment, per part de la policia i de la inspecció de treball, de tallers il·legals de confecció en els quals hi “feien feines treballadors xinesos en condicions deplorables”. S’informa que hi ha vuit persones detingudes, la majoria d’elles “immigrants il·legals”. 

En el desenvolupament de la informació es parla de l’explotació de les persones que treballaven en aquests tallers, de les “deplorables” condicions laborals a les quals estaven sotmeses i que els tallers no complien la mínima normativa laboral. S’explica que als tallers hi treballaven “dinou persones de nacionalitat xinesa, sis de les quals es troben al nostre país en situació irregular”. Mitjançant un tall de veu del portaveu de la policia es ratifica la informació sobre les condicions laborals en què es trobaven les persones que treballaven en aquests tallers, sense fer cap referència a la seva situació com a immigrants.

La notícia finalitza informant que s’han detingut vuit persones de nacionalitat xinesa, sis de les quals “es trobaven a Espanya il·legalment”.

3. El Ple del Consell de l’Audiovisual de Catalunya, a proposta de la Comissió de Continguts, en la reunió que ha tingut lloc el 7 d’abril de 2004, amb la deliberació prèvia i per unanimitat, i d’acord amb el que estableix la lletra f de l’article 10 de la Llei 2/2000, de 4 de maig, emet la decisió següent: 

El Consell considera que la noticia objecte de reclamació es desenvolupa en un context discursiu de denúncia de la situació d’explotació laboral a la qual es veuen sotmeses persones que tenen la condició d’immigrants, per la qual cosa, tot i que s’empra  l’expressió “immigrants il·legals”, no es pot parlar, en sentit estricte, de vulneració de les recomanacions del Consell sobre el tractament informatiu de la immigració. 

No obstant això, el Consell reitera la necessitat d’evitar, en tots els casos i en qualsevol context, l’ús d’aquests tipus d’expressions per definir o qualificar persones en una situació administrativa no regularitzada. 

4. El Consell acorda comunicar aquesta decisió a la persona interessada i a Ràdio Barcelona-2 (SER).

Barcelona, 7 d’abril de 2004

El president

Francesc Codina i Castillo

